  Анжелика Тихонова корреспондент 11-тӥ пӧсьтолэзе Музъем вылын улӥсь калыклэсь дунневыл нуналзэ пусъё. Удмуртстат элькунамы улӥсьёс пумысен валтӥсь лыдпусъёсты шараяз. Удмуртилэн быдӟалаез 42 сюрс квадрат иськем. Туэ 1-тӥ толшорлы улосвылын 1 миллион 507 сюрс 400 адями улэ вал. Соос пӧлысь 66 процентэз – каръёсын, 34-ез – гуртъёсын. 2018-тӥ арын элькунамы улӥсьёслэн лыдзы кулэмъёслы но палэнэ кошкисьёслы луыса 5 сюрс 654 адямилы кулэсмиз. Росстатлэн чакланъёсызъя, 2025-тӥ арлы шаерамы улӥсьёслэн лыдзы 1 миллион 473 сюрс 400 кылёз, 2035-тӥ арлы – 1 миллион 400 сюрс 400 адями Удмуртиын улӥсьёсты арлыдзыя чаклано ке, 2019-тӥ ар кутсконын 54 процентэз калыкмы ужано арлыдъем муртъёс луо (16-59 аресъем воргоронъёс но 16-54 аресъем кышномуртъёс). 25,4 процентэз – пенсие потэм арлыдоос. Нош 20,6 процентэз – нылпиос.  Нылкышноослэн лыдзы та ар кутсконлы 813 сюрс вал, воргоронъёс - 693 сюрс 300 (15 процентлы ӧжытгес).  2010-тӥ арын Россиысь калыкез лыдъян-гожтонлы йылпумъянъёсъя, элькунамы 130-лэсь ятыр йӧслыкъёс уло. Соос пӧлысь тямысэз тужгес трос лыдъем – со ӟучъёс, удмуртъёс, бигеръёс, украинецъёс, поръёс, азербайджанъёс, башкиръёс но армянъёс.  Музъем вылын улӥсь калыклэн дунневыл нуналэз ООН-лэн нимысьтыз дырпусаз пусъемын. Сое 1987-тӥ арын вить миллиардэтӥ адями вордскемлы луыса 1989-тӥ арысен пусйыны кутскизы. 12 ар ортчыса, музъем вылын куать миллиард адями пусъемын вал. Нош туннэ нуналлы дунне вылын 7,7 миллиард адями улэ. Котькуд ар Музъем вылын улӥсь калыклэн дунневыл нуналэз нимаз темалы сӥземын луэ. Солэн ужпумез адямиослэн лыдзылы, дуннеысь калыкез дышетон программаослы но демографи ужпумъёслы саклыкез кыскон луэ Тодэ вайытом, Удмуртстат ивортэмъя, Удмуртиын улӥсьёслэн лыдзы таяз арын 5 толэзь ӵоже 3 сюрс 63 адямилы кулэсмиз. 2020-тӥ арын коньывуонэ Россиын калыкез лыдъян-гожтон ортчоз.   Тегъёс: Ижкар Удмуртстат Удмуртия Мерлык лыдпусъёс  